Ramaphosa: Staatskaping kos SA R500 miljard  Pres.Cyril Ramaphosa praat met joernaliste in Londen. (Foto: Jairus Mmutle/GCI) Pres. Cyril Ramaphosa het Maandag tydens die Financial Times Africa Summit in Londen erken dat staatskaping die land ongeveer R500 miljard gekos het. Ramaphosa het die hooftoespraak op die beraad gelewer. Hy het ná afloop van die toespraak aan joernaliste bevestig dat stappe gedoen sal word om dié wat hulself skuldig gemaak het aan korrupsie, aan die pen te laat ry. Die Suid-Afrikaanse regering het onlangs agt lande genader, waaronder Kanada, Switserland en Indië, om die Gupta-broers uit te lewer sodat hulle in Suid-Afrika vervolg kan word op aanklagte van korrupsie. Tydens die toespraak het Ramaphosa erken dat Eskom die grootste uitdaging vir die Suid-Afrikaanse ekonomie is, met miljarde se skuld en talle operasionele uitdagings. “Ons het begin met ŉ proses om koste te bespaar, skuldinvordering te verbeter en energie meer geredelik beskikbaar te stel,” het Ramaphosa gesê. Hy het ook gesê ŉ plan vir Eskom se skuld sal binnekort bekendgemaak word en volgens Fin24 gesê hy hoop die Moody’s-graderingsagentskap neem kennis daarvan. Ramaphosa het ook gesê die regering is besig met bespoedigde grondhervorming, in ŉ poging om “een van die grootste onregte van die apartheidsregering reg te stel”. Hy voer aan dat dié grondhervormings strook met aanbevelings deur ŉ paneel van kundiges.